“Oʻzbekiston Respublikasi Qurolli Kuchlariga 30 yil” esdalik nishonini taʼsis etish toʻgʻrisida
(decree, 2021-12-01)

Vatanimiz ozodligi, xalqimizning tinch va osoyishta hayoti, sarhadlarimiz daxlsizligining mustahkam kafolati boʻlgan Oʻzbekiston Respublikasi Qurolli Kuchlari tashkil etilganiga 2022-yil 14-yanvarda 30 yil toʻladi. Milliy istiqlolimiz solnomasiga oltin harflar bilan yoziladigan ana shu qutlugʻ tarixiy sanani har tomonlama yuksak saviyada nishonlash uchun mamlakatimizda katta tayyorgarlik ishlari olib borilmoqda. Mustaqillik yillarida, xususan, soʻnggi besh yilda Qurolli Kuchlarimizni modernizatsiya qilish, uning harbiy-texnik va jangovar salohiyatini yuksaltirish, harbiy xizmatchilarning jismoniy va maʼnaviy tayyorgarligini oshirish, ularni ijtimoiy qoʻllab-quvvatlash, yoshlarni vatanparvar, mard va jasur etib voyaga yetkazish boʻyicha ulkan ishlar amalga oshirilayotganini alohida taʼkidlash lozim. Oʻzbekiston Respublikasi Qurolli Kuchlarining 30 yilligi munosabati bilan mamlakatimiz mustaqilligini mustahkamlash, uning mudofaa qudratini yuksaltirish, jamiyatimizda hukm surayotgan tinchlik va barqarorlikni, millatlararo totuvlikni asrash, yoshlarimizni ona Vatanga muhabbat va sadoqat ruhida tarbiyalash borasidagi samarali faoliyati uchun Qurolli Kuchlar harbiy xizmatchilari, faxriylari va ishchi xizmatchilarini munosib taqdirlash maqsadida; 1. “Oʻzbekiston Respublikasi Qurolli Kuchlariga 30 yil” esdalik nishoni taʼsis etilsin. 2. “Oʻzbekiston Respublikasi Qurolli Kuchlariga 30 yil” esdalik nishonining Nizomi va tavsifi 1, 2-ilovalarga muvofiq tasdiqlansin. 3. Oʻzbekiston Respublikasi Vazirlar Mahkamasi bir oy muddatda “Oʻzbekiston Respublikasi Qurolli Kuchlariga 30 yil” esdalik nishonlari va ularning guvohnomalari belgilangan tartibda tayyorlanishini taʼminlasin. 4. Mazkur Farmonning ijrosini nazorat qilish Oʻzbekiston Respublikasi Prezidenti Administratsiyasi rahbari Z.Sh. Nizomiddinov va Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin. 1. “Oʻzbekiston Respublikasi Qurolli Kuchlariga 30 yil” esdalik nishoni bilan mamlakatimiz mudofaa qudratini mustahkamlash va Qurolli Kuchlarni barpo etishga salmoqli hissa qoʻshgan shaxslar, yuqori professional mahorati, harbiy-vatanparvarlik burchiga sadoqatini namoyon etgan harbiy xizmatchilar, jumladan, Oʻzbekiston Respublikasi mustaqilligi va hududiy yaxlitligini himoya qilish boʻyicha jangovar harakatlarda ishtirok etgan, zaxiraga boʻshatilgan yoki isteʼfoga chiqarilgan harbiylar, shuningdek, harbiy hamda xizmat burchini bajarishda halok boʻlgan yoxud yarador boʻlgan va shikastlangan Oʻzbekiston Respublikasi Qurolli Kuchlarining harbiy xizmatchilari taqdirlanadi. 2. “Oʻzbekiston Respublikasi Qurolli Kuchlariga 30 yil” esdalik nishoni Oʻzbekiston Respublikasi Prezidenti — Oʻzbekiston Respublikasi Qurolli Kuchlari Oliy Bosh Qoʻmondoni nomidan qoʻshilma komandiri va undan yuqori lavozimdagi shaxslar tomonidan tantanali vaziyatda topshiriladi. Mukofotlanganlarga esdalik nishoni bilan birga belgilangan shakldagi guvohnoma beriladi. 3. “Oʻzbekiston Respublikasi Qurolli Kuchlariga 30 yil” esdalik nishoni mukofotlanganlarga kuch ishlatuvchi tuzilmalar vazirlik va idoralari rahbarlarining buyruqlariga asosan topshiriladi. 4. “Oʻzbekiston Respublikasi Qurolli Kuchlariga 30 yil” esdalik nishoni koʻkrakning chap tomoniga davlat mukofotlaridan keyin taqiladi. “Oʻzbekiston Respublikasi Qurolli Kuchlariga 30 yil” esdalik nishoni 0,25 mikron qalinlikda oltin bilan qoplangan mis qotishmasidan tayyorlanadi va diametri 34 millimetrli doira shaklida boʻladi. Esdalik nishonining markazida, diametri 23,5 millimetrli tilla rangdagi doira ichida quyosh nurlari fonida ot mingan Amir Temur haykali tasvirlangan. Doiraning pastki qismida ikki qatorda balandligi 3,2 millimetr boʻlgan “30” raqami hamda balandligi 1 millimetr boʻlgan “YIL” yozuvi joylashgan. Yozuvlar koʻk rangda aks ettirilgan. Koʻkrak nishoni aylanasi boʻylab toʻq koʻk rangdagi emal fonida “OʻZBEKISTON RESPUBLIKASI QUROLLI KUCNLARIGA” yozuvi joylashgan boʻlib, aylana chetlari kumush rangdagi qabariq hoshiya bilan oʻralgan. Yozuv kumush rangda boʻlib, harflarning balandligi 2 millimetrni tashkil etadi. Aylananing pastki qismi kumush rangdagi sakkiz qirrali yulduz bilan bezatilgan. Esdalik nishonining orqa tomonida diametri 24,5 millimetrli Oʻzbekiston Respublikasi Davlat gerbi tasvirlangan. Tasvirlar va yozuvlar qabariqdir. Esdalik nishoni toʻrt xil rangdagi yoʻllari boʻlgan muhayyar mato bilan sirilgan besh qirrali qadagʻichga ilmoqcha va halqacha yordamida ulanadi. Mato 5 millimetrli yoʻl-yoʻl koʻk, toʻq qizil, toʻq zangori, kulrang ranglardan iborat. Ularning orasida eni 1,5 millimetrli uchta sariq yoʻllar joylashgan. Qadagʻichning orqa tomoniga esdalik nishonini kiyimga taqib qoʻyish uchun toʻgʻnogʻich koʻrinishidagi moslama oʻrnatilgan.